別宋孝先
作者：王十朋
朝代：宋

paragraphs: 楚臺風騷客，遥遥有奇孫。
去歲始識面，未遑叩淵源。
但見眉宇間，一點陽春溫。
琴書忽來游，文字獲細論。
經術有根蒂，詞章富波瀾。
時時戯翰墨，動輒千萬言。
子固予所畏，語蒙子推尊。
予嘗語所學，文當氣爲先。
氣治古可到，何止科第間。
子賢且樂善，服膺每拳拳。
臨行出新詩，殷勤記諸篇。
好學見雅志，予言未應然。
惜哉有離別，後會何夤緣。
男兒各自勉，事業無窮年。